CELEX: 32020R0571
Language: et
Date: 2020-04-24 00:00:00
Title: Komisjoni rakendusmäärus (EL) 2020/571, 24. aprill 2020, millega muudetakse rakendusmäärust (EL) 2019/1198 (millega kehtestatakse Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks ja mida on muudetud rakendusmäärusega (EL) 2019/2131) ning makstakse tagasi kogutud tollimaksud

27.4.2020   
               
               
                  ET
               
               
                  Euroopa Liidu Teataja
               
               
                  L 132/7
               
            
         KOMISJONI RAKENDUSMÄÄRUS (EL) 2020/571,
         24. aprill 2020,
         millega muudetakse rakendusmäärust (EL) 2019/1198 (millega kehtestatakse Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks ja mida on muudetud rakendusmäärusega (EL) 2019/2131) ning makstakse tagasi kogutud tollimaksud
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artikli 14 lõiget 1,
         ning arvestades järgmist:
         A.   MENETLUS
         
         
                     (1)
                  
                  
                     Nõukogu rakendusmäärusega (EL) nr 412/2013 (2) kehtestati lõplik dumpinguvastane tollimaks Hiina Rahvavabariigist pärit keraamiliste laua- ja kööginõude impordi suhtes. Pärast aegumise läbivaatamisega seotud uurimist vastavalt alusmääruse artikli 11 lõikele 2 pikendas komisjon oma rakendusmäärusega (EL) 2019/1198 (3) meetmete (edaspidi „kehtivad meetmed“) kehtivust. Pärast meetmetest kõrvalehoidmist käsitlevat uurimist otsustas komisjon oma rakendusmäärusega (EL) 2019/2131 (4) kohaldada mitme varem individuaalse 17,9 %-lise dumpinguvastase tollimaksumääraga maksustatud äriühingu suhtes kõigi muude äriühingute suhtes kohaldatavat 36,1 %-list tollimaksumäära ning tunnistada kehtetuks nende individuaalne TARICi lisakood.
                  
               
                     (2)
                  
                  
                     Rakendusmääruse (EL) 2019/2131 artikli 1 lõikega 2 asendati äriühingule Liling Jiaxing Ceramic Industrial Co., Ltd. (edaspidi „Jiaxing“) antud TARICi lisakood B632 TARICi lisakoodiga B999. Komisjon tunnistas individuaalse TARICi lisakoodi kehtetuks, kuna äriühing oli seotud teise äriühinguga (TARICi lisakoodiga B610), mille puhul tuvastati meetmetest kõrvalehoidmine (5). Selle tulemusena kohaldati Jiaxingi toodetud keraamiliste laua- ja kööginõude impordi suhtes alates rakendusmääruse (EL) 2019/2131 jõustumisest kõigi muude äriühingute suhtes kohaldatavat 36,1 %-list tollimaksumäära. Pärast selle teatavakstegemist väitis Jiaxing, et teda ei ole nõuetekohaselt teavitatud komisjoni kavatsusest muuta tema individuaalset tollimaksumäära ja kohaldada tema suhtes kõigi muude äriühingute suhtes kohaldatavat tollimaksumäära. Jiaxing väitis, et seetõttu ei olnud tal võimalik kaitseõigust täielikult ja tõhusalt kasutada. Lisaks esitas äriühing tõendid selle kohta, et ta ei olnud enam seotud äriühinguga, mille TARICi lisakood on B610.
                  
               
                     (3)
                  
                  
                     Sellega seoses tunnistas komisjon, et Jiaxingil ei olnud võimalik oma kaitseõigust tõhusalt kasutada ning et puudus seos teiste äriühingutega, kelle puhul tuvastati meetmetest kõrvalehoidmine. Seega oleks Jiaxingi uurimise tulemus olnud teistsugune, kui talle oleks antud võimalus meetmetest kõrvalehoidmise uurimise ajal täielikult oma kaitseõigusi kasutada.
                  
               
                     (4)
                  
                  
                     Seepärast on asjakohane muuta rakendusmäärust (EL) 2019/1198, mida on muudetud rakendusmäärusega (EL) 2019/2131, ning anda TARICi lisakood B632 tagasi äriühingule Liling Jiaxing Ceramic Industrial Co., Ltd., kelle impordi suhtes oleks pidanud kehtima 17,9 %-line tollimaks.
                  
               B.   TAGASIULATUV KOHALDAMINE
         
         
                     (5)
                  
                  
                     Alates 13. detsembrist 2019, kui jõustus rakendusmäärus (EL) 2019/2131, millega muudetakse rakendusmäärust (EL) 2019/1198, kohaldati Jiaxingi liitu suunatud impordi suhtes 36,1 %-list tollimaksumäära. Nagu on selgitatud eespool põhjendustes (3) ja (4), oleks kõnealuse impordi suhtes kohaldatud tollimaksumäära 17,9 %, kui Jiaxing oleks saanud oma õigusi tõhusalt kasutada. Seepärast peetakse asjakohaseks kohaldada äriühingu Liling Jiaxing Ceramic Industrial Co., Ltd. suhtes tagasiulatuvalt alates rakendusmääruse (EL) 2019/2131 jõustumise kuupäevast TARICi lisakoodi B632, mille suhtes kohaldatakse 17,9 %-list tollimaksumäära.
                  
               
                     (6)
                  
                  
                     Sellest järeldub, et äriühingu Jiaxing poolt vastavalt rakendusmäärusele (EL) 2019/1198 (mida on muudetud rakendusmäärusega (EL) 2019/2131) tasutud lõplikud imporditollimaksud, mis ületavad 17,9 % suurust tollimaksumäära, makstakse tagasi või neid vähendatakse.
                  
               
                     (7)
                  
                  
                     Käesoleva määrusega ettenähtud meetmed on kooskõlas määruse (EL) 2016/1036 artikli 15 lõike 1 kohaselt asutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2019/1198 (mida on muudetud komisjoni rakendusmäärusega (EL) 2019/2131) I lisas taastatakse valimisse kaasamata koostööd tegevate Hiina eksportivate tootjate loetellu järgmine äriühing:
            
               
                           Äriühing
                        
                        
                           TARICi
                           lisakood
                        
                     
                           „Liling Jiaxing Ceramic Industrial Co., Ltd.
                        
                        
                           B632“
                        
                     
         
         
            Artikkel 2
            Rakendusmääruse (EL) 2019/1198 kohaselt makstud lõplike tollimaksude summa, mis ületab artiklis 1 kehtestatud lõplikku dumpinguvastast tollimaksu, makstakse tagasi või seda vähendatakse.
            Tagasimaksmist ja vähendamist tuleb taotleda liikmesriikide tolliasutustelt kooskõlas kehtivate tollialaste õigusaktidega Euroopa Parlamendi ja nõukogu määruse (EL) nr 952/2013 (6) artiklis 121 sätestatud aja jooksul.
            Kui teatav summa tuleb tagasi maksta, peaks makstav intress vastama Euroopa Keskpanga põhiliste refinantseerimistehingute puhul kohaldatavale määrale, mis avaldatakse Euroopa Liidu Teataja C-seerias iga kuu esimesel kalendripäeval.
         
         
            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse tagasiulatuvalt alates 13. detsembrist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. aprill 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 176, 30.6.2016, lk 21.
         
            (2)  ELT L 131, 15.5.2013, lk 1.
         
            (3)  ELT L 189, 15.7.2019, lk 8.
         
            (4)  ELT L 321, 12.12.2019, lk 139.
         
            (5)  Rakendusmäärus (EL) 2019/2131, põhjendused 20 ja 21.
         
            (6)  ELT L 269, 10.10.2013, lk 1.